'n Water storie – Lekkervurigeaffêre
Date: January 22, 2021Author: Lekkervurigeaffêre 15 Comments
Bab was nog in die kleuterskool en ons het in 'n ruim huis buite Polokwane gewoon, oostekant toe.
Rots het die oggend vertrek om saam met kollegas Vrystaat toe te gaan. Dit was net ons twee evakinders wat laatmiddag, bedompig en warm die kar se neus huis se kant toe draai.
Ons ry uit die toe nog dorp, en ek merk waterplasse. Dink by myself die elders reën het hier geval. Hoe nader ons aan die huis kom merk Bab op dat die plasse water oral soos spieëls in die veld blink. Ek lag vir my kleuter se oulike waarneming.
My goeie bui sak so effe toe ek op die tweespoorpad wat na ons huis lei afdraai. Dis 'n stroom…
Hoe nader ons aan die huis kom, word die stroom al hoe groter en wyer. Dit lyk soos 'n pan.
Daar in die middel van die massa water staan die huis met sy groot stoep. Doer teen die heining lê ons tuinstoele.
My brein wil nie verwerk wat my oë sien nie. My kind huil verskrik. Ek draai net daar om en ry bure toe. My dierbare Belgiese buurvrou kom uit en groet. Kom agter ons is uit ons gesels geskrik.
"Die huis is in 'n dam," huil Bab toe sy in haar Tannie Evelyn se arms spring. Evelyn kyk my verbaas aan.
"Wat op dees aarde, watter dam," vra sy. Vertel van 'n bui reën die middag, maar damme, sy lyk of sy ons nie glo nie.
Ek is steeds oorbluf, en vra om haar foon te gebruik. Probeer vir Rots 'n boodskap by sy bestemming kry. Bel ons vriend om met hulp te kom, los vir Bab veilig by haar Tannie en ry weer stroomop huis toe.
In verstarde ongeloof loop ek enkeldiep deur die water. My houtmeubels, my boekrakke, my oorgetrekte stoele staan bedremmeld in die water. In die gang wat met 'n trap na die laer deel van die huis lei, kom Bab se Kewpie pop aangedryf.
Ek hol plas, plas waskamer toe en gryp skottels en emmers. Die water moet uit en gou ook. Die laer deel van die huis is tot by die vensterbanke in die water, die beddens, dekens, lessenaar skuins gedobber. Ek bid ons vriende kom gou. Emmer vir emmer begin ek water skep, smyt dit by die venster uit. 'n Hopelose taak wat iewers moet begin.
Ek is seker vir 'n uur alleen in die choas, toe ek toeters buite hoor.
Ek hol buitetoe. Ons vriende kom deur die water aangeplas. "Fok Sus, dis 'n moerse geiser wat hier gebars het," haak een af. Ek weet nie of ek moet lag of huil nie.
Met groot gelag en geterg takel ons die onbegonne taak. Die water buite het begin wegloop en sak en gou het ons die stoep so dat ons meubels kan uitdra. Nog meters word ingeroep en ons telegraafvriend, jy weet daai een wat van alles weet voor dit gebeur, bel rond en vind uit waar die baie water so uit die bloute vandaan kon kom.
Dit blyk dat 'n keerwal by die skietbaan bokant ons huis nie die skielike water van 'n wolkbreuk kon hanteer nie. Die reën het so vinnig geval en opgedam, dat die wal meegegee het en die spul opgedamde water het net een pad gehad. Deur ons erf en huis.
So tussen die opdroog en gelag, word die skottelbraai aangesteek en wyn geskink. Nat en modder sal nie 'n braai keer nie. Bab is veilig, en ons skerts en lag oor die 'moerse geiser.' Ons mater vertel dat ek so histeries gebabbel het dat hy net water, huis gehoor het, en geweet het Rots is nie tuis nie en toe besluit het dit mort 'n geiser wees wat die huis belek het. Mans, luister nooit as ons praat nie.
Rots kry ons klomp klam en effe aangeklam en laf op die stoep tussen die meubels.
"Wat gaan aan," vra hy wat benoud terugejaag het huistoe na hy die noodboodskap gekry het.
Ons almal koor gelyk. "'n Moerse geiser het gebars."
Die water wat die dag so enkeldiep afgekom het, het oornag verdwyn. Die volgende dag met vrot matte en meubels op die stoep, kom 'n warm wind en waai die poeier droë afloop slik soos 'n stofstorm deur die huis.
Gelukkig was ons nog jonk en avontuurlustig en het maar met sand se gegrint op ons tande en meubels skouer opgetrek en gelag.
Ek sal vandag die olel kry as ons weer so iets oor kom.
NS. Hierdie is Scrapy se Maandag Wasdag uitdaging, waar ons oor water avonture relaas. Gaan lees gerus oor haar Neptunus water avontuur.
Previous Previous post: Stoep mymeringe oor oudword en keuses
Next Next post: 'n Bidboom en swart sak is al wat ek het…en die alfabet
15 thoughts on "'n Water storie"
Gelukkig was julle nog jonk… dit kan jy weer sê. Wat 'n fiasko!!! En toe braai julle nog bo dit alles. 🤔
Alles was 'n braai geleentheid😉🤣🤣
Sjoe, dis omtrent 'n avontuur!
Eind goed, alles goed en ek is seker dit was 'n lekker "after party".
Jong, ons klomp het elke geleentheid in feeste omskep. Jonkheid is ydelheid het Oupa altyd gesê.
Love hoe julle iets slegs so goed kan afeindig
Genade wat n ondervinding. So baie water kan ook maar lekker skade doen. Ook maar goed jy het nie probeer om met die motor nader aan die huis te gaan nie want dan sou die kar ook vassit. Jy het goed kop gehou en nog op einde lekker gebraai en dit met n fees afgesluit. Ek het een naweek toe ek van Pretoria af Potties toe gery het ook in n wolkbreuk se water beland tussen Pienaarsrivier en Warmbad. Ek het ewe braaf in die water gery omdat daar n string karre agter my was. Gelukkig het daar karre van vooraf ook gekom. Ou beduie toe vir my eks nie meer op die pad nie en daar is n afvoersloot net voor my. Gelukkig kon ek weg beweeg en verder ry. Water was tot by die onderkant van deur.
Het ook self net buite potties in riviere gery na 'n wolkbreuk. My en die Bab het kort voor hierdie insident byna leer roei met my kleine golfie in Groblerstraat. Die stad is mos ideaal vir oorstromings omdat ons teen die skuinstes om die Sandrivier se loop ontwikkel het. Die water ken net een pad, en dan stroom dit en ons munisipale stormwaterstelsel, nou ja….
In werklikheid kan mense nie die loop van n rivier verander nie. Hy moet vloei waar hy weet daar gevloei moet woed. Die NYl het by Potties ook tweekeer in die tyd wat ek daar gewoon het oor die pad by Moorddrift geloop sodat mens nie kon deurry nie. Goeie ou dae . Hier moet hul telkens die riviere se loop oopmaak omdat hul so baie klippe en grond saamvat en neersit waar hul geloop het. Gee werkers seker maar werk om te doen.
Pingback: Maandag=Wasdag: 4 BRAND – Kreukels en plooie
Goeiste! Wat 'n ondervind 😳
Dankie vir die inloer. 💝Gelukkig tydelike ongerief. Niks vergeleke met vloede soos nou in Mosambiek en destyds op Laingsburg nie. Dis tragiese geure, nè.
Dit klink woes. Gelukkig is dit na die 1ste skrik n avontuur
Gelukkig net die een keer so erg, en so einde 2019 'n oorlog op die platdakhuis en jakaranda bloeisels en hael wat water deur die plafon laat lek het, maar darem nie ewige skade nie.😉